D Kappeler Milchsuppe isch d Suppe, wo im 1529i bim Fride vo Kappel luut de Legände d Zürcher und d Innerschwyzer Truppe gmäinsam gchochet händ. D Zürcher hegid Brot ghaa, und d Innerschwyzer Milch, und zäme händs drum an Topf uufgschtellt, genau uf de Gränze zwüsched de Kantön Züri und Zug und det drus zäme die Suppe ggässe. Hüt schtaat bi Ebertswil am Albis uf de Kantonsgränze de Milchsuppeschtäi, am Ort wo de Topf söll gschtande sii.